AIŠKINAMASIS RAŠTAS

Dėl neapmokestinamų žemės sklypų dydžių 2023 metams nustatymo

**1. Parengto tarybos sprendimo projekto tikslai ir uždaviniai**

Lietuvos Respublikos vietos savivaldos įstatymo 16 straipsnio 2 dalies 18 punktas reglamentuoja, kad Savivaldybės tarybos kompetencija yra sprendimų teikti mokesčių, rinkliavų ir kitas įstatymų nustatytas lengvatas savivaldybės sąskaita priėmimas.

Lietuvos Respublikos žemės mokesčio įstatymo (toliau – Įstatymas) 8 straipsnio 2 dalies 3 punktas reglamentuoja, kad savivaldybės taryba iki einamojo mokestinio laikotarpio rugsėjo 1 dienos nustato neapmokestinamojo žemės sklypo dydį, fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0-40 procentų darbingumo lygis arba kurie yra sukakę senatvės pensijos amžių ar yra nepilnamečiai.

Parengto sprendimo projekto tikslas – nustatyti neapmokestinamo žemės sklypo dydžius, kurie galios 2023 m.

Neapmokestinami žemės sklypų dydžiai nekeičiami ir galioja nuo 2020 metų. 2020 m. gegužės 28 d. Molėtų rajono tarybos sprendimu Nr. B1-125 nustatyti neapmokestinamų žemės sklypų dydžiai, tačiau Lietuvos Respublikos žemės mokesčio įstatymo 8 straipsnio 2 dalies 3 punktas numato, kad taryba kiekvienais metais turi nustatyti neapmokestinamo žemės sklypo dydį ir jei nenustatytų negaliotų ankstesnis tarybos sprendimas.

Lentelėje pateikiama informacija apie pajamas iš žemės mokesčio, gautas į savivaldybės biudžetą:

|  |  |  |  |  |
| --- | --- | --- | --- | --- |
|  | 2019 m. | 2020 m. | 2021 m. | 2022 m. |
| Fizinių asmenų žemės mokestis | 296827,81 | 264645,52 | 307776,16 | 350591,82 |
| Juridinių asmenų žemės mokestis | 19510,21 | 13514,46 | 21755,14 | 32038,79 |
| Iš viso žemės mokesčio: | **316338,02** | **278159,98** | **329531,3** | **382630,61** |
| Žemės mokestis nuo bendros mokesčių sumos | 3,0 | 2,6 | 2,5 | 2,4 |

**2. Siūlomos teisinio reguliavimo nuostatos:**

Šiuo sprendimu Molėtų rajono savivaldybės taryba nustato neapmokestinamų žemės sklypų dydžius 2023 m. Sprendimas bus perduotas mokesčių administratoriui, Valstybinei mokesčių inspekcijai prie finansų ministerijos.

**3. Laukiami rezultatai:**

2023 metais turėtų padidėti Molėtų rajono savivaldybės pajamos iš žemės mokesčio pajamų, nes 2022 m. vyko masinis žemės vertinimas, kuris vyksta kas 5 metus ir buvo patvirtintos naujos žemės sklypų vidutinės rinkos vertės, naudojamos mokestinėms žemės vertėms apskaičiuoti. Kitas žemės sklypų vidutinės rinkos vertės vertinimas vyks 2027 metais.

**4. Lėšų poreikis ir jų šaltiniai:**

Numatomas didesnis pajamų iš žemės mokesčio augimas 2023 m.

**5. Kiti sprendimui priimti reikalingi pagrindimai, skaičiavimai ar paaiškinimai.**

2022 metais žemės mokesčio apskaičiavimo suvestiniai duomenys ir lengvatos paskelbti internete adresu: <https://www.vmi.lt/evmi/zemes-mokestis2>.